ΓΡΑΠΤΗ ΕΡΩΤΗΣΗ E-0140/99

υποβολή: André Fourçans (PPE) προς την Επιτροπή

(11 Φεβρουαρίου 1999)

Θέμα: Πρόγραμμα ανταλλαγής σπουδαστών ERASMUS

Στο πλαίσιο του προγράμματος ανταλλαγής ERASMUS, οι σπουδαστές λαμβάνουν υποτροφίες προκειμένου να χρηματοδοτήσουν ένα μέρος της παραμονής τους στο εξωτερικό. Φαίνεται ότι αυτές οι υποτροφίες καταβάλλονται καθυστερημένα, κατά τα φαινόμενα όχι πριν το Φεβρουάριο του τρέχοντος ακαδημαϊκού έτους. Είναι προφανές ότι οι τόσο καθυστερημένες πληρωμές μπορεί να καταστήσουν δύσκολη την παραμονή πολλών σπουδαστών που βρίσκονται σε οικονομική δυσχέρεια, οι οποίοι πρέπει κατά συνέπεια να εξεύρουν άλλο μέσον χρηματοδότησης των σπουδών τους.

Τι σκοπεύει να κάνει η Επιτροπή για να διορθωθεί αυτή η κατάσταση και προκειμένου οι υποτροφίες να καταβάλλονται ταχύτερα;

Απάντηση της κας Cresson εξ ονόματος της Επιτροπής

(12 Μαρτίου 1999)

Η Επιτροπή εφιστά την προσοχή του κυρίου βουλευτή στο γεγονός ότι η κινητικίτητα των σπουδαστών στο πλαίσιο του προγράμματος Erasmus είναι αποκεντρωμένη δράση, την οποία διαχειρίζονται οι εθνικές υπηρεσίες στις οποίες έχει ανατεθεί αυτό το έργο. Για την πληρωμή των υποτροφιών εφαρμόζεται πολύπλοκη διαδικασία στην οποία συμμετέχουν πολλοί εταίροι, και αυτό συνεπάγεται απρόβλεπτα ή καθυστερήσεις που μπορεί να επηρεάσει σε μικρό βαθμό η Επιτροπή. Επιπλέον, οι προθεσμίες πληρωμής των υποτροφιών διαφέρουν ανάλογα με την κατάσταση του σπουδαστή (εάν κατάγεται από ένα κράτος μέλος ή από μια χώρα της κεντρικής ή της ανατολικής Ευρώπης που συμμετέχει στο πρόγραμμα)και από το είδος της υποτροφίας (κανονική υποτροφία, υποτροφία για άτομο με ειδικές ανάγκες, υποτροφία για εντατικά μαθήματα γλώσσας).

Επειδή ο κύριος βουλευτής δεν προσδιορίζει την περίπτωση στην οποία αναφέρεται, η Επιτροπή δεν μπορεί να προβεί σε έρευνες στις αρμόδιες υπηρεσίες. Ωστόσο, επειδή οι συμβάσεις μεταξύ της Επιτροπής και των αρμόδιων υπηρεσιών για την εφαρμογή των προγραμμάτων κινητικότητας των σπουδαστών κατά την περίοδο 1998-1999 έχουν αποσταλεί στις αρχές Ιουνίου και οι τραπεζικοί λογαριασμοί των εθνικών υπηρεσιών πιστώθηκαν από τις 15 Ιουνίου έως τις 24 Ιουλίου 1998 (στην περίπτωση της Γαλλίας, η πληρωμή των ποσών στο εθνικό κέντρο πρωτοβάθμιας και τριτοβάθμιας εκπαίδευσης(CNOUS) έγινε στις 6 Ιουλίου 1998 και ο λογαριασμός της αρμόδιας εθνικής υπηρεσίας πιστώθηκε στις 29 Ιουλίου 1998), μια τέτοια καθυστέρηση φαίνεται πράγματι ασυνήθιστη, ακόμη και αν ληφθεί υπόψη ότι οι εν λόγω υπηρεσίες πρέπει να διαμοιράσουν εκ νέου αυτά τα ποσά στα τριτοβάθμια εκπαιδευτικά ιδρύματα, τα οποία με τη σειρά τους πρέπει να διαμοιράσουν εκ νέου αυτά τα ποσά στους υπότροφους. Λόγω των πανεπιστημιακών διακοπών, δεν είναι συνεπώς αδύνατο σε ορισμένες περιπτώσεις να λάβει ο σπουδαστής την υποτροφία Erasmus λίγο πριν την αναχώρησή του στο πλαίσιο του προγράμματος κινητικότητας, στην περίπτωση που οι σπουδές του αρχίζουν στην αρχή του ακαδημαϊκού έτους. Ο κύριος βουλευτής πρέπει επίσης να λάβει υπόψη του το γεγονός ότι ορισμένες υπηρεσίες διαμοιράζουν τα ποσά σε δύο τμήματα και κάνουν συνεπώς αναδιανομή κατά τη διάρκεια του έτους, ώστε να είναι δυνατό να χορηγηθεί επιπλέον βοήθεια σε ορισμένους σπουδαστές.

Η Επιτροπή συμμερίζεται την ανησυχία του κυρίου βουλευτή σε ό,τι αφορά την καθυστερημένη πληρωμή ορισμένων υποτροφιών Erasmus και τις δυσκολίες που μπορεί να προκύψουν για λιγότερο ευκατάστατους σπουδαστές. Για το λόγο αυτό η Επιτροπή αποφάσισε να επιταχύνει κατά το ακαδημαϊκό έτος 1999-2000 τις εσωτερικές διαδικασίες της για το πρόγραμμα κινητικότητας, ώστε να μπορέσουν οι εθνικές αρχές να υπογράψουν τις συμβάσεις τους τον Μάρτιο και η πληρωμή των κοινοτικών ποσών να γίνει το αργότερο τον Μάιο και να μπορέσουν οι αρμόδιες αρχές να προβούν στη διανομή των ποσών πριν από τις θερινές διακοπές. Η Επιτροπή θα συστήσει εξάλλου στις εν λόγω υπηρεσίες, όπως κάθε χρόνο, να λάβουν υπόψη την οικονομική και κοινωνική κατάσταση των σπουδαστών κατά τη χορήγηση των υποτροφιών.